כרים האגוי

שטרסבורג

האגוי החל את הקריירה במועדונים בתוניסיה, AS קסרין ואחר כך אטואל דו סאהל. בשנת 2004 הוחתם על ידי שטרסבורג, ששיחקה אז בליגת העל הצרפתית. בעונה הראשונה של האגוי בקבוצה, סיימה שטרסבורג במקום ה-11, וזכתה בגביע הליגה הצרפתית, אך האגוי לא שיחק במשחק הגמר, בו ניצחה שטרסבורג 2-1 את קן. בעונתו השנייה של האגוי בשטרסבורג, 2005/06, שיחקה הקבוצה בגביע אופ"א והודחה בשלב 32 הגדולות, אך בתום העונה נשרה הקבוצה אל ליגת המשנה הצרפתית, והאגוי עזב את המועדון.

באייר לברקוזן

בקיץ 2006 חתם האגוי בבאייר לברקוזן מהבונדסליגה. את הופעת הבכורה ערך ביולי 2006 בגביע הליגה הגרמנית, במשחק בו לברקוזן הפסידה 9-8 לשאלקה 04 בבעיטות הכרעה. במשחק הבכורה של האגוי בבונדסליגה, במדי באייר לברקוזן, ניצחה לברקוזן 3-0 את העולה החדשה לבונדסליגה, אלמניה אאכן. האגוי בעונתו הראשונה בבאייר לברקוזן צבר 24 הופעות ליגה, הציג משחק קשוח וצבר 11 כרטיסים צהובים, אך גם הציג הופעות חלשות לעיתים, כאשר זכורה הופעה בה הוחלף בדקה ה-23 במשחק ליגה מול בוכום, כאשר היה אחראי באופן ישיר לשניים משלושה שערים שבוכום הבקיעה בתחילת המשחק, שנגמר בתוצאה 4-1 לבוכום. את שערו היחיד באותה עונה הבקיע במשחק במסגרת גביע אופ"א מול לאנס. באותו משחק הורחק האגוי בכרטיס אדום. האגוי צבר תשע הופעות בגביע אופ"א באותה עונה, בה הודחה לברקוזן על ידי אוסאסונה. בעונתו השנייה בקבוצה, צבר האגוי 24 הופעות ליגה, והבקיע שני שערים. בגביע אופ"א צבר האגוי 11 הופעות, והבקיע שער בניצחון 5-1 על גלאטסראיי. לברקוזן הודחה מהמפעל על ידי זניט סנט פטרסבורג ברבע הגמר. בעונה השלישית של האגוי בלברקוזן הוא איבד את מקומו בהרכב, וצבר 11 הופעות ליגה בלבד. עם זאת, סייע לבאייר לברקוזן להעפיל לגמר הגביע הגרמני, בו הפסידה הקבוצה 1-0 לורדר ברמן, אך לא שותף באותו גמר.

האנובר

יומיים לאחר גמר הגביע בו הפסידה באייר לברקוזן, חתם האגוי בהאנובר 96 מהבונדסליגה בהעברה חופשית. במשחקו הראשון בקבוצה היה שותף להדחתה המפתיעה מהגביע הגרמני על ידי איינטרכט טרייר מהליגות האזוריות, וגם במשחק הליגה הראשון של האגוי במדי האנובר הפסידה הקבוצה, 1-0 להרטה ברלין. את שערו הראשון בקבוצה הבקיע האגוי בניצחון 5-2 על פרייבורג. במשחק ליגה מול בורוסיה מנשנגלאדבך הבקיע האגוי שני שערים עצמיים בהפסד 5-3. האגוי שיחק בסך הכל ארבע עונות מלאות בהאנובר, והיה לשחקן הרכב קבוע במרביתן, כאשר הקבוצה התבססה לרוב בחלק העליון של הטבלה, כאשר האגוי משתף פעולה בהגנה עם שחקנים כסטיב צ'רונדולו, כריסטיאן פאנדר וכריסטיאן שולץ.

שטוטגרט

את עונת 2013/14 החל האגוי בהאנובר, אך לקראת סוף חלון ההעברות חתם בשטוטגרט על חוזה לשנתיים, כאשר סכום ההעברה נשאר בלתי ידוע. האגוי מיעט מאוד לשחק בשטוטגרט, ומצא את עצמו לעיתים בקבוצת המילואים. האגוי עזב את שטוטגרט לאחר שתי עונות, בהן צבר שש הופעות ליגה בלבד.

פורטונה דיסלדורף

בקיץ 2015 חתם האגוי בפורטונה דיסלדורף מליגת הבונדסליגה השנייה, שם שיחק עונה אחת, ולא הצליח להעפיל עם המועדון אל הבונדסליגה.

סנט גאלן

ב-15 באוגוסט 2016 חתם האגוי בסנט גאלן על חוזה לשנתיים. ביולי 2018 הכריז על פרישה מכדורגל פעיל.

קריירה בינלאומית

האגוי ערך את הופעת הבכורה שלו בנבחרת תוניסיה באוגוסט 2003, במשחק ידידות מול נבחרת גינאה. בשנת 2004, היה האגוי חלק מסגל נבחרת תוניסיה לגביע אפריקה לאומות 2004, שנערך במדינתו תוניסיה. האגוי פתח בכל ששת המשחקים של תוניסיה בטורניר, והיה השחקן הצעיר ביותר בסגל הנבחרת, שזכתה לבסוף בתואר, לאחר ניצחון 2-1 בגמר על נבחרת מרוקו. באותה שנה השתתף האגוי עם הנבחרת האולימפית של תוניסיה באולימפיאדת אתונה (2004), שם שיחק בשלושת משחקי הנבחרת בשלב הבתים, אותו סיימה תוניסיה במקום השלישי והודחה.
בגביע אפריקה לאומות 2006 האגוי ותוניסיה הודחו ברבע הגמר מול נבחרת ניגריה. האגוי הבקיע במשחק זה שער שוויון והמשחק הסתיים בתוצאה 1-1 לאחר 120 דקות, וניגריה ניצחה 6-5 בבעיטות הכרעה. באותה שנה, השתתף האגוי עם נבחרת תוניסיה במונדיאל 2006, ממנו הודחה תוניסיה בשלב הבתים לאחר שסיימה במקום השלישי. במוקדמות מונדיאל 2006 הבקיע האגוי צמד בניצחון 4-1 על נבחרת בוצוואנה.
בגביע אפריקה לאומות 2008 האגוי פתח בכל משחקי נבחרת תוניסיה, שהודחה ברבע הגמר על ידי נבחרת קמרון לאחר הפסד 3-2 בהארכה. האגוי הוחלף במשחק זה בדקה ה-38 בגין פציעה. האגוי השתתף עם תוניסיה גם בגביע אפריקה לאומות 2010, ממנו הודחה תוניסיה בשלב הבתים, ובגביע אפריקה לאומות 2012, ממנו הודחה תוניסיה ברבע הגמר לאחר הפסד 2-1 לנבחרת גאנה, שימש האגוי קפטן. האגוי לא זומן לגביע אפריקה לאומות 2013 ולגביע אפריקה לאומות 2015, על אף שנבחרת תוניסיה העפילה לשני הטורנירים.